b"\n_START_ARTICLE_\nMariaelena Roqu\xc3\xa9\n_START_SECTION_\nBiografia\n_START_PARAGRAPH_\nAmb un any d'edat va emigrar de Tarragona a Caracas amb els seus pares. A Vene\xc3\xa7uela es va formar, fent diverses estades a Tarragona per con\xc3\xa8ixer la fam\xc3\xadlia i familiaritzar-se amb la llengua i cultura catalanes. A la Universitat de Caracas UCAB va estudiar dansa i uns cursos de psicologia. Despr\xc3\xa9s va viatjar per Estats Units, Europa, Marroc i visqu\xc3\xa9 uns anys a Filipines on tenia arrels familiars. Treballava en art d'acci\xc3\xb3, dansa, fotografia, art pluridisciplinar i cinema experimental. _NEWLINE_Cap a 1982 s'instal.l\xc3\xa0 a Catalunya i entr\xc3\xa0 en contacte amb artistes catalans conceptuals com ara els membres del Grup de Treball. El 1985 va co-fundar i va formar part activa de la Companyia Carles Santos dins la qual va crear gran nombre d'elements escenogr\xc3\xa0fics i vestuaris. Va ser s\xc3\xb2cia, col.laboradora i parella del m\xc3\xbasic durant m\xc3\xa9s de vint anys, actuant com a realitzadora de la part visual d'\xc3\xb2peres i espectacles, amb actuacions performatives en acccions conjuntes. El 2010 hi ha un allunyament de Carles Santos i comen\xc3\xa7a una nova etapa centrada en la creaci\xc3\xb3 personal aut\xc3\xb2noma i en l'organitzaci\xc3\xb3 d'exposicions individuals que ja havia iniciat amb una gran retrospectiva al Museu de la Indument\xc3\xa0ria de Barcelona el 2006. _NEWLINE_Ha treballat en doc\xc3\xa8ncia no formal, entorn la creativitat multi disciplinar. Ha impartit classes magistrals i tallers a: Institut del Teatre de Barcelona  Escola de Disseny Elisava, Escola Massana i Escola LLotja de Barcelona, CMU de Pittsburg (USA), Conservatori de Lyon (Fran\xc3\xa7a), Unearte de Caracas (Vene\xc3\xa7uela), Universitat de Texas (Austin, USA),  Acad\xc3\xa8mia de l'\xc3\xb3pera Tradicional de Pequ\xc3\xadn (Xina), Espai d'Art Contemporani de Castell\xc3\xb3, Museu Picasso de Barcelona, Centre d'Art Lo Pati d'Amposta.\n_START_SECTION_\nTraject\xc3\xb2ria art\xc3\xadstica\n_START_PARAGRAPH_\nVa comen\xc3\xa7ar la seva carrera l'any 1969 a Vene\xc3\xa7uela, centrada en la dansa, l'art visual experimental, el cinema i la fotografia. L'obra, conceptual i acumulativa es generava en l'escena teatral i en l'art d'acci\xc3\xb3. Des dels primers treballs va fer servir els vestits com a eina expressiva  i els va convertir en un eix de l'obra pl\xc3\xa0stica i teatral. Entre 1968 i 1985 va treballar entre Filipines i Catalunya, en s\xc3\xa8ries fotogr\xc3\xa0fiques, performances i cinema en super8. Col.laborava amb Wahoo Guerrero, Xavier Gil. Maria Fernanda Maragall, Carles Santos i d'altres. El 1985 neix la Companyia Carles Santos on actua com a directora art\xc3\xadstica i creadora d'elements esc\xc3\xa8nics. Va treballar en \xc3\xb3peres i espectacles com: Arganchula (1986), Despulles inoxidables (1987), La pantera imperial (1997-2010), Ricardo i Elena (2000), L'adeu de Lucr\xc3\xa8cia Borja (2001), Lis\xc3\xadstrata (2003), La meua filla soc jo (2005 ), Brossalobrossot de Brossat (2008), entre d'altres._NEWLINE_Un element que distingeix el seu treball escenogr\xc3\xa0fic \xc3\xa9s la import\xc3\xa0ncia que d\xc3\xb3na a la moda en el teatre. La moda \xc3\xa9s un mirall del seu temps i un llenguatge que Mariaelena Roqu\xc3\xa9 utilitza i contradiu alhora per explicar la modernitat dels seus vestits. Els espectacles tenen refer\xc3\xa8ncies al m\xc3\xb3n de la moda, tant passada com contempor\xc3\xa0nia; traspassa \xc3\xa8poques, estils i funcions; s\xc3\xb3n vestits \xc2\xabde veritat\xc2\xbb, no disfresses i perduren en el temps. Estan fets amb materials s\xc3\xb2lids, experimentals i s\xc3\xb3n transgressors en les formes. En els espectacles, els vestits es construeixen i deconstrueixen al ritme de l'obra i crea elements reutilitzables que pot adaptar o transformar per a d'altres creacions.\n_START_SECTION_\nExposicions i actuacions\n_START_PARAGRAPH_\nMariaelena Roqu\xc3\xa9 ha realitzat actuacions, fotografies i exposicions durant totes les etapes de la seva carrera professional. Destaquen accions com:  \xc2\xabEl vestido personaje\xc2\xbb, dins el postgrau Fashion & Dessing: Creatividad y Tendencias, Elisava. Barcelona, 2010-2011. \xc2\xabDonallunarembiaix\xc2\xbb. Performance a la Quadriennal Scenofest, Praga (Rep\xc3\xbablica Xeca), juny 2011. \xc2\xabDespulles il\xc2\xb7luminades\xc2\xbb, Museu de l\xe2\x80\x99Estampaci\xc3\xb3 de Premi\xc3\xa0 de Mar. Exposici\xc3\xb3 en resid\xc3\xa8ncia, 2011- 2013. \xc2\xabEncuentro de Arte Corporal\xc2\xbb. Caracas. Novembre, 2011. \xc2\xab\xc3\x80pat Kanibal\xc2\xbb i \xc2\xabAutoretratsretratats\xc2\xbb, amb els fot\xc3\xb2grafs Joan Gil i Josep Borrell Garciapons, al Centre d\xe2\x80\x99Art Lo Pati. Amposta, 2014-2015.  \xc2\xabCostume at the retorun of the century, 1990-2015\xc2\xbb. University of North Carolina, Asheville, USA, agost - setembre 2016. Actuaci\xc3\xb3 al Museu de l\xe2\x80\x99estampaci\xc3\xb3 de Premi\xc3\xa0 de Mar, dins el col\xc2\xb7loqui \xc2\xabArt, Creaci\xc3\xb3 i Salut mental\xc2\xbb, novembre 2016. Performance personal a \xc2\xabInnovative Costume of the 21 Century\xc2\xbb, Brakhrushin Museu de Moscou. Juliol 2019.  _NEWLINE_Entre les exposicions m\xc3\xa9s importants: \xc2\xabDespulles inoxidables (Roni)\xc2\xbb. Espai 13, Fundacio Joan Mir\xc3\xb3. Barcelona, 1997. \xc2\xabMariaelena Roqu\xc3\xa9 desvesteix  Carles Santos\xc2\xbb. Museu T\xc3\xa8xtil i de la Indument\xc3\xa0ria de Barcelona. Juny 2006. En aquesta exposici\xc3\xb3 de 80 vestits, fets per a les \xc3\xb2peres de Carles Santos, es va constatar la import\xc3\xa0ncia de la seva aportaci\xc3\xb3 a la CCS. \xc2\xabSous le Signe d\xe2\x80\x99Eros\xc2\xbb, exposici\xc3\xb3 de 150 vestits d'escena al Mus\xc3\xa9e des Tissus de Lyon, Fran\xc3\xa7a, abril - septembre 2010, mostra que va potenciar el seu reconeixement internacional. Els darrers anys, cal remarcar les exhibicions \xc2\xabDespulles despullades\xc2\xbb, Institut del Teatre de Barcelona, 2014 - 2015. i \xc2\xabVestir i desvestir cuerpos\xc2\xbb. Centre d\xe2\x80\x99Art La Panera. Lleida, febrer - maig 2016."